Коремоноги

Коремоногите (Gastropoda), известни още като охлюви и плужеци, са клас мекотели. Представителите са предимно водни обитатели, но са единствената група от мекотелите, представители от която са преминали към сухоземен начин на живот. Характерна особеност на гастроподите е вторичната загуба на билатералната симетрия на тялото.

Физически характеристики 

Загубата на билатералната симетрия се дължи на торзията – завъртане на трупа на 180° спрямо главата и крака, както и на завиването на черупката. В резултат на торзията мантийната празнина отива напред, а плевровисцералните конективи се кръстосват. При това десните органи на мантийния комплекс се редуцират, а левите се развиват усилено.

Черупката на охлювите е в различна степен застъпена при различните видове. Състои се от 3 пласта – периостракум, остракум и хипоостракум. Първият е от органично вещество, останалите – варовикови. Върхът на черупката се нарича апекс, а края – апертура. Черупките биват турбоспирални и планиспирални, дясно и ляво завити. При някои черупките са с формата на калпаче. Вътрешните стени образуват стълбче с отвор – пъп. При някои черупката има и капаче. Черупката се образува още в ларвния стадий.

Тялото е обособено на глава, труп и крак. Кожата съдържа много слузести жлези. Мантията образува различно развита мантийна празнина, в която се разполага мантийния комплекс от органи. Главата е добре обособена. Тя носи устата, очите и пипалата – 1 или 2 чифта. Ако са 2 – единият от тях носи очите, а другият има осезателна функция. Трупът е неясно ограничен от крака. Кракът е добре развит, мускулест. Има плоска част за пълзене – стъпало и често педална жлеза, която изпуска специфичен секрет.

Храносмилателна система 
Храносмилателната система е триделна. Започва от уста, устна празнина с радули, глътка, в която се изливат слюнни жлези, хранопровод, който при някои образува гуша, стомах, в който се отваря хепатопанкреасът, черво, задно черво, анус.

Дихателна система 
Дихателната система е представена от хриле или бели дробове в зависимост от местообитанието. Хрилете се наричат кнедии и са изградени от ос и хрилни листчета. Кнедиите биват бипектинантни и монопектинантни. Белият дроб се получава от напълно затворена мантийна празнина, освен в 1 отвор – пневмостома. Дъното на мантийната празнина е превърнато в мускулеста диафрагма.

Кръвоносна система 
Кръвоносната система е съставена от предсърдно-камерно сърце, кръвоносни съдове, синуси и лакуни. Поради торзията дясното предсърдие е закърняло. При повечето гастроподи венозната кръв се събира в система от перивисцерални синуси, обхващащи червото, хепатопанкреаса и половите жлези. Оттук част от кръвта попада направо в съдовете, влизащи в хрилете и след това в предсърдието. Така кръвта не е изцяло артериална. Кръвта има амебовидни левкоцити и дихателен пигмент – хемоцианин, при някои се среща и хемоглобин.

Отделителна система 
Отделителната система е представена от метанефридии, образуващи 1 или 2 бъбрека.

Нервна система 
Нервната система е съставена от 5 двойки ганглии, свързани с конективи при повечето гастроподи. Церебралните инервират главовата част, педалните – крака, плевралните – предната част на мантията, париеталните – хрилете, висцералните – вътрешните органи. Поради торзията се наблюдава хиастоневрия – кръстосана нервна система.

Сетивните органи са добре развити: притежават очи, статоцисти, пипала с осезателна и обонятелна функция, осфадиуми.

Полова система 
Повечето охлюви са хермафродити, срещат се и разделнополови (подклас Prosobranchia). Много хермафродитни видове са протеандрични. Хермафродитната система се състои от хермафродитна полова жлеза, канал, свързан с белтъчна жлеза, камера на оплождането, семеяйцепровод, разделен на матка и семенен жлеб, простата, семепровод и яйцепровод, пенис и флагелум, пръстеновидни жлези, торбичка с любовна стрела, полова клоака. Любовната стрела се изхвърля преди копулация за стимулиране на процеса.

Размножаване и развитие 
Копулацията обикновено е реципрочна. Развитието е пряко или чрез метаморфоза. Ларвните форми са трохофора и велигер.

Класификация 
 Клас Коремоноги
 Подклас Prosobranchia H. Milne-Edwards, 1848
 Разред Archaeogastropoda Thiele, 1925
 Подклас Eogastropoda Ponder & Lindberg, 1997
 Разред Docoglossa Troschel, 1866
 Разред Euomphalina Koninck, 1881
 Разред Neomphalida
 Подклас Orthogastropoda
 Надразред Caenogastropoda L.R. Cox, 1959
 Разред Architaenioglossa Haller, 1890
 Разред Perunelomorpha Frýda & Bandel, 1997
 Разред Sorbeoconcha Ponder & Lindberg, 1997
 Надразред Cocculiniformia Hazsprunar, 1987
 Надразред Heterobranchia
 Разред Acochlidiacea
 Разред Anaspidea P. Fischer, 1883
 Разред Cephalaspidea
 Разред Gymnosomata Blainville, 1824
 Разред Голохрили охлюви (Nudibranchia) Blainville, 1814
 Разред Pleurobranchomorpha
 Разред Runcinacea
 Разред Sacoglossa
 Разред Thecosomata Blainville, 1823
 Разред Umbraculida
 Разред Белодробни охлюви (Pulmonata) Cuvier, 1817
 Разред Rhodopemorha Salvini Plawen, 1991
 Надразред Neritopsina L.R. Cox & Knight, 1960
 Разред Cyrtoneritimorpha Bandel & Frýda, 1999
 Разред Neritoida
 Надразред Vetigastropoda Salvini-Plawen, 1980

Източници